b"\n_START_ARTICLE_\nVirus B19\n_START_SECTION_\nVirologija\n_START_PARAGRAPH_\nEritrovirusi spadajo v dru\xc5\xbeino majhnih virusov DNK, poimenovano parvovirusi. Gre za virus ikozaedri\xc4\x8dne oblike brez virusne ovojnice, ki vsebuje dednino v obliki enojnoveri\xc5\xbene DNK. Na obeh koncih molekule DNK se nahaja palindromsko zaporedje, ki tvori lasni\xc4\x8dno zanko. Lasni\xc4\x8dna zanka na 3'-koncu predstavlja za\xc4\x8detni oligonukleotid za DNK-polimerazo. Eritrovirusi so dobili ime po sposobnosti, da v kostnem mozgu napadejo predhodni\xc5\xa1ke celice rde\xc4\x8dih krvni\xc4\x8dk (eritrocitov).\n_START_SECTION_\nPrena\xc5\xa1anje\n_START_PARAGRAPH_\nVirus se primarno prena\xc5\xa1a kaplji\xc4\x8dno, vendar so \xc5\xbee poro\xc4\x8dali tudi o prenosu s krvjo. Verjetnost oku\xc5\xbebe pri stiku z oku\xc5\xbeeno osebo v istem gospodinjstvu je okoli 50%, pri stikih otrok v razredu pa \xc5\xa1e za pol manj\xc5\xa1a.\n_START_SECTION_\nKu\xc5\xbenost in simptomi\n_START_PARAGRAPH_\nSimptomi se pojavijo po 4 do 28 dneh po izpostavljenosti virusu in trajajo okoli 1 teden. Oku\xc5\xbeena oseba z normalno delujo\xc4\x8dim imunskim sestavom je ku\xc5\xbena do pojava simptomov, kasneje pa ka\xc5\xbeejo podatki, da ne. Posamezniki s prisotnimi protitelesi IgG proti virusu B19 so na\xc4\x8deloma imuni na ponovno oku\xc5\xbebo, vendar v manj\xc5\xa1ini primerov lahko do nje ponovno pride. Okoli polovica odraslih je imuna na oku\xc5\xbebo zaradi izpostavljenosti v preteklosti.\n_START_SECTION_\nEpidemiologija\n_START_PARAGRAPH_\nVirus B19 povzro\xc4\x8da oku\xc5\xbebe le pri ljudeh, med tem ko parvovirusi, ki napadajo ma\xc4\x8dke in pse, ne oku\xc5\xbeijo \xc4\x8dloveka. Proti virusu B19 cepivo ne obstaja, vendar so v preteklosti \xc5\xbee raziskovali njegov razvoj.\n_START_SECTION_\nPeta bolezen\n_START_PARAGRAPH_\nPeta bolezen ali infekcijski eritem je le ena od pojavnih oblik oku\xc5\xbebe z virusom B19. Prizadene lahko ljudi katerekoli starosti, vendar je najpogostej\xc5\xa1a pri otrocih, starih od 6 do 10 let. Ime peta bolezen izhaja iz dejstva, da je \xc5\xa1lo za peto po vrsti opisano bolezen, ki povzro\xc4\x8da ro\xc5\xbenatorde\xc4\x8di izpu\xc5\xa1\xc4\x8daj._NEWLINE_Po dolo\xc4\x8deni inkubacijski dobi po oku\xc5\xbebi (najve\xc4\x8dkrat 4 do 14 dni) se pri bolniku razvije bolezen. Ka\xc5\xbee se predvsem s povi\xc5\xa1ano telesno temperaturo in utrujenostjo, virus pa je v najve\xc4\x8dji koli\xc4\x8dini prisoten v krvi. Po pojavu simptomov bolnik praviloma ni ve\xc4\x8d ku\xc5\xbeen._NEWLINE_Po nezna\xc4\x8dilnem kratkotrajnem vro\xc4\x8dinskem obdobju s ka\xc5\xa1ljem, bole\xc4\x8dinami v mi\xc5\xa1icah in konjunktivitisom sledi po kraj\xc5\xa1em presledku nenaden pojav rde\xc4\x8dkastega izpu\xc5\xa1\xc4\x8daja na obrazu, ki ima dvignjene robove, po nekaj dnevih pa \xc5\xa1e izbruh makulopapuloznega izpu\xc5\xa1\xc4\x8daja po telesu in udih.\n_START_SECTION_\nAids\n_START_PARAGRAPH_\nVirus B19 lahko pri bolnikih z aidsom povzro\xc4\x8di kroni\xc4\x8dno slabokrvnost, ki pa jo zdravniki pogostoma spregledajo. Pri nekaterih bolnikih se je ko u\xc4\x8dinkovito izkazalo zdravljenje z eritropoetinom ali intravenskim dajanjem imunoglobulina. Pri bolnikih z oku\xc5\xbebo s HIV-om lahko uvedba protiretrovirusnega zdravljenja spro\xc5\xbei vnetno reakcijo zaradi oku\xc5\xbebe z virusom B19.\n_START_SECTION_\nArtritis\n_START_PARAGRAPH_\nPri odraslih in verjetno tudi pri nekaterih otrocih lahko virus B19 povzro\xc4\x8di seronegativni artritis, ki je praviloma enostavno obvladljiv s protibole\xc4\x8dinskimi zdravili. Po oku\xc5\xbebi z virusom B19 imajo \xc5\xbeenske dvakrat tolik\xc5\xa1no tveganje za pojav artritisa kot mo\xc5\xa1ki. Verjetno je do 15\xc2\xa0% vseh novih primerov artritisa posledica oku\xc5\xbebe z virusom B19; stik z oku\xc5\xbeenim bolnikom, ugotovljen v anamnezi, in serolo\xc5\xa1ki izvidi obi\xc4\x8dajno potrdijo diagnozo. Tovrstni artritis ne napreduje v druge oblike artritisa. Praviloma simptomi v sklepih trajajo 1 do 3 mesece, pri 10\xe2\x80\x9320\xc2\xa0% bolnikov pa lahko trajajo tudi ve\xc4\x8d mesecev.\n_START_SECTION_\nAplasti\xc4\x8dna kriza\n_START_PARAGRAPH_\nSicer pride med oku\xc5\xbebo z virusom B19 do zavrtja eritropoeze (tvorbe rde\xc4\x8dih krvni\xc4\x8dk) pri ve\xc4\x8dini bolnikov, vendar je to nevarno zlasti pri bolnikih s srpastoceli\xc4\x8dno anemijo ali dedno sferocitozo, ki so veliko bolj ob\xc4\x8dutljivi na zmanj\xc5\xa1anje eritropoeze zaradi kraj\xc5\xa1e \xc5\xbeivljenjske dobe njihovih rde\xc4\x8dih krvni\xc4\x8dk. Prehodno nenadno izginotje rde\xc4\x8dih krvni\xc4\x8dk v kostnem mozgu se imenuje aplasti\xc4\x8dna kriza in se zdravi s transfuzijami krvi.\n_START_SECTION_\nPlodova vodenica\n_START_PARAGRAPH_\nOku\xc5\xbebo z virusom B19 pri nose\xc4\x8dnicah povezujejo s plodovo vodenico (fetalnim hidropsom) zaradi hude oblike slabokrvnosti ploda. V nekaterih primerih povzro\xc4\x8di nehoteni splav ali rojstvo mrtvorojenca."